תגלית היסטורית בגן הילדים: במהלך עבודות של עיריית ירושלים לבניית גן ילדים בשכונת ארנונה, גילו פקחי רשות העתיקות מקווה טהרה עתיק מימי בית המקדש השני מלפני כ-2,000 שנה ובו כתובות ארמיות שנכתבו בכתב יהודי עתיק המלווה בציורי קיר שצוירו בחריטות ובבוץ.

בחפירות שהחלו לפני חודשיים נחשף המקווה. הוא שוכן במערה תת-קרקעית המובילה למבואה מוקפת ספסלים, ובצמוד אליה פעלה גת לייצור יין. קירותיו של המקווה מכוסים בטיח, ועליו שפע של ציורי קיר וכתובות שנכתבו בעזרת בוץ, פיח וחריטות.

ראש רשות העתיקות ישראל חסון (צילום: גיל יוחנן)

חוקרי רשות העתיקות גילו כי הכתובות רשומות בשפה הארמית והכתב הוא כתב יהודי קדום שהיה נהוג בסוף ימי בית שני. בין הסמלים המצוירים שנמצאו על קירות המקווה ניתן למצוא סירה, עצי דקל וצמחים, וייתכן שגם מנורה. "זוהי תגלית היסטורית, משמעותית וחשובה", אמרו רועי גרינולד ואלכס ויגמן, מנהלי החפירה מטעם רשות העתיקות.

(צילום : שי הלוי, באדיבות רשות העתיקות)

(צילום : שי הלוי, באדיבות רשות העתיקות)

(צילום : שי הלוי, באדיבות רשות העתיקות)

"ריכוז כזה של כתובות וסמלים מימי הבית השני באתר ארכיאולוגי אחד, וברמת השתמרות שכזו הוא נדיר וייחודי", הוסיפו השניים. המחקר נמצא בראשיתו ופרשנות הכתובות עדיין בגדר חידה. הסמלים שנמצאו על הקירות שכיחים יחסית באומנות החזותית של אותם הימים, אך הם מגלמים שילוב של ציורים שיכולים להתפרש כבעלי סממנים דתיים או חילוניים.

משה (קינלי) טור פז, ראש מִנהל החינוך בעיריית ירושלים, חיבר בין עבודות בניית הגן לבין התגלית ההיסטורית ואמר: "האתר הארכיאולוגי שנחשף הוא בעל ערך רב לזהות שלנו כעם יהודי שעשוי להאיר אור נוסף על חייהם של אבותינו בעיר ירושלים".

עובדי המחקר וחוקרי רשות העתיקות מנסים כעת לבחון מה הקשר בין הסמלים שנמצאו לבין הכתובות ומדוע צוירו דווקא בתוך מקווה טהרה. כמו כן, עדיין לא ידוע מי צייר את ציורי הקיר והאם דרכם התכוונו להעביר מסר רוחני-דתי או להזעיק עזרה כתוצאה ממצוקה.

"ממצא הציורים כה רגיש מאחר שחשיפתם לאוויר גורמת להם נזק", אמרו ברשות העתיקות. "עם מציאת הכתובות הן עברו טיפול ראשוני באתר, הוצאו בשלמותן מהמקום, והועברו למעבדות השימור של רשות העתיקות להמשך טיפול וייצוב".